ปตท. ขยายเวลาส่วนลด LPG ถึงเดือนมิถุนายน 2564 มุ่งลดต้นทุนค่าใช้จ่ายแก่ผู้มีรายได้น้อย
นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) เปิดเผยว่า เนื่องจากสถานการณ์การแพร่ระบาดของโควิด-19 ประกอบกับเศรษฐกิจยังอยู่ในช่วงระยะฟื้นตัว ที่ประชุมคณะกรรมการ ปตท. ที่ผ่านมา จึงมีมติอนุมัติให้ขยายระยะเวลาช่วยเหลือส่วนลดค่าซื้อก๊าซหุงต้ม หรือ LPG แก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐ จำนวนเงิน 100 บาทต่อคนต่อเดือน ต่อไปอีก 3 เดือน ตั้งแต่วันที่ 1 เมษายน ถึง 30 มิถุนายน 2564 ทั้งนี้ ที่ผ่านมา ปตท. ได้สนับสนุนส่วนลดค่าซื้อ LPG แก่กลุ่มเป้าหมายนี้ โดยได้มีการขยายระยะเวลามาแล้วถึง 7 ครั้ง ตั้งแต่เดือนตุลาคม 2562นอกจากนี้ เนื่องในช่วงเทศกาลสงกรานต์ที่จะถึงนี้ กลุ่ม ปตท.ได้เตรียมความพร้อมบริหารจัดการด้านพลังงานให้คนไทยมีพลังงานใช้อย่างพอเพียงและดูแลราคาพลังงานตลอดช่วงวันหยุดยาว แม้ราคาพลังงานโลกจะปรับตัวสูงขึ้น เพื่อให้ประชาชนสามารถเดินทางได้อย่างราบรื่นและปลอดภัย มีความสุขรับปีใหม่ไทย